На основу члана 180. Закона о запосленима у аутономним покрајинама и јединицама локалне самоуправе („Службени гласник Републике Србије" број 21/2016, 113/2017, 113/2017 – други закон, 95/2018, 114/2021 и 92/2023), члана 40. став 1. тачке 5. и 8. Закона о општем управном поступку ("Службени гласник РС", бр. 18/16, 95/18 – аутентично тумачење и 2/23 – Одлука УС), члана 56. Статута Града Ниша („Службени лист Града Ниша", број 88/2008, 143/2016 и 18/2019), члана 2. и 72. Пословника о раду Градског већа Града Ниша („Службени лист Града Ниша", број 1/2013, 95/2016, 98/2016, 124/2016, 144/2016 и 117/2020),

Градско веће Града Ниша, на седници одржаној 20.08.2024. године, донело је

**Р Е Ш Е Њ Е**

**I Александра Милосављевић-Шмигић**, дипломирана правница, председница Жалбене комисије Града Ниша, изузима се из рада у предмету по жалби:

Миљана Анђелковића, на решење Градске управе за комуналне делатности и инспекцијске послове, бр. 1569-8/2024-09 од 29.07.2024. године.

Уважавајући потребу обезбеђења поштовања начела објективности и непристрасности у одлучивању, именована се изузима из поменутог предмета из законом прописаног разлога, да овлашћено службено лице мора бити изузето, ако је учествовало у првостепеном поступку и ако постоје друге чињенице које доводе у сумњу његову непристрасност.

**II** У предмету по жалби из тачке I овог Решења именована не може учествовати у раду Жалбене комисије, расправи и одлучивању.

**О б р а з л о ж е њ е**

Председница Жалбене комисије Града Ниша, Александра Милосављевић-Шмигић, поднела је Градском већу Града Ниша Захтев за изузећe овлашћеног службеног лица председника Жалбене комисије Града Ниша, број 726/2024-03 од 14.08.2024. године, у предмету по жалби Миљана Анђелковића из Ниша, од 08.08.2024. године, против решења Градске управе за комуналне делатности и инспекцијске послове 1569-8/2024-09 од 29.07.2024. године о изрицању дисциплинске мере, због тога што постоје разлози из члана 40. става 1. тачка 5. и 8. Закона о општем управном поступку.

У образложењу захтева именована наводи да је у периоду док је била распоређена на радно место: „Руководилац Сектора за комуналне делатности" у Градској управи за комуналне делатности и инспекцијске послове, била непосредно упозната са околностима и поступањем Градске управе за комуналне делатности и инспекцијске послове по захтеву Управног инспектора Министарства државне управе и локалне самоуправе од 15.03.2024. године, који се односи на регистровање предузетничке радње на своје име од стране подносиоца жалбе, супротно одредбама важећих прописа, што представља околност и разлог за покретање дисциплинског поступка против Миљана Анђелковића – подносиоца жалбе, а што је констатовано и образложењем Закључка о покретању поступка, број 1569-1/2024-09 од 15.05.2024. године, односно околност и разлог доношења решења о изрицању дисциплинске мере.

 Александра Милосављевић-Шмигић, дипломирана правница, распоређена је, почев од 17.03.2023. године, на радно место „Руководилац Сектора за комуналне делатности“ у Градској управи за комуналне делатности и инспекцијске послове. Наведено радно место, између осталог, обухвата и послове руковођења и координирања у наведеном Сектору, као и сарадњу са непосредним руководиоцем, у периоду од 17.03.-27.12.2023. године, вршиоцем дужности начелника Градске управе за комуналне делатности и инспекцијске послове Миљаном Анђелковићем, односно подносиоцем жалбе.

 С обзиром на то да је Александра Милосављевић-Шмигић била непосредно упозната са околностима и поступањем Градске управе за комуналне делатности и инспекцијске послове то представља чињеницу која може довести у сумњу у њену непристрасност и објективност у одлучивању у конкретном предмету.

На основу напред наведеног, у складу са чланом 180. Закона о запосленима у аутономним покрајинама и јединицама локалне самоуправе и чланом 40. став 1. тачке 5. и 8. Закона о општем управном поступку, уважавајући потребу обезбеђења поштовања начела објективности и непристрасности у одлучивању, Градско веће Града Ниша, одлучило је као у диспозитиву.

**ПОУКА О ПРАВНОМ СРЕДСТВУ:** Против решења о изузећу жалба није допуштена, али може да се покрене управни спор.

**РЕШЕЊЕ ДОСТАВИТИ:** Александри Милосављевић-Шмигић, председници Жалбене комисије и Градској управи за органе Града и грађанска стања.

Број: 736-5/2024-03

У Нишу, 20.08.2024.године

**ГРАДСКО ВЕЋЕ ГРАДА НИША**

**ПРЕДСЕСНИК**

**Драгослав Павловић**